**ΡΑΨΩΔΙΑ Α**

**ΣΤΙΧΟΙ 106 – 148**

**ΠΕΡΙΛΗΨΗ**

Ο Αγαμέμνονας ξεσπά με οργή ενάντια στον Κάλχα κατηγορώντας τον ότι μόνο δυσάρεστα του προμαντεύει, όμως μετά δηλώνει ότι , αφού είναι για το καλό του στρατού τους θα πειθαρχήσει στην εντολή του δίνοντας πίσω τη Χρυσηίδα , παρόλο που γι’ αυτόν είναι κάτι πολύ σημαντικό. Όμως για αντάλλαγμα της υποχώρησής του απαιτεί να του δοθεί άλλο τιμητικό δώρο. Ο Αχιλλέας του υπενθυμίζει ότι δεν υπάρχουν αμοίραστα λάφυρα και του υπόσχεται ότι, όταν κυριέψουν την Τροία, θα τον αποζημιώσουν με το παραπάνω. Ο Αγαμέμνονας δε συμβιβάζεται, αντιμετωπίζει με καχυποψία την πρόταση του Αχιλλέα και τονίζει ότι θα πάρει με τη βία το δώρο άλλου αρχηγού.

**ΕΝΟΤΗΤΕΣ**

1.    Η επίθεση του Αγαμέμνονα( 106-121)

2.    Προτροπή του Αχιλλέα στον Αγαμέμνονα για συμμόρφωση προς τις υποδείξεις του μάντη ( 122-130)

3.    Συγκατάνευση του Αγαμέμνονα με προβολή απαιτήσεων ( 131-148)

**Ο ΠΡΩΤΟΣ ΛΟΓΟΣ ΤΟΥ ΑΓΑΜΕΜΝΟΝΑ( στ.106-121)**

   Η αγανάκτηση του Αγαμέμνονα φανερώνει **μνησικακία,** **εκδικητικότητα και τάση για μετάθεση ευθυνών**: κατηγορεί το μάντη, ο οποίος μεταφέρει το θέλημα των θεών.

Αποκαλεί τον Κάλχα "**μάντη κακών** " :

- γιατί θυμάται τα γεγονότα της Αυλίδας, που ο μάντης προφήτεψε την ανάγκη θυσίας της κόρης του, της Ιφιγένειας

- γιατί ο μάντης του υποδεικνύει να επιστρέψει την Χρυσηίδα, κάτι που είναι αντίθετο με το συμφέρον του.

   **Συγκρίνει τη Χρυσηίδα με τη γυναίκα του** : δίνει έμφαση στις χάρες της κι έτσι εξηγεί γιατί δεν την επέστρεψε στον πατέρα της και δηλώνει έμμεσα ότι η επιστροφή της θα αποτελέσει απόδειξη της μεγαλοψυχίας του ηγέτη, που θυσιάζει κάτι πολύτιμο για το καλό των στρατιωτών του.

   Ιδανικός τύπος γυναίκας **: όμορφη** , με καλοφτιαγμένο σώμα , ψηλή με ωραίο παράστημα κι επιβλητική εμφάνιση, **έξυπνη και χρυσοχέρα.**

   Δηλώνει **ότι είναι πρόθυμος να επιστρέψει τη Χρυσηίδα** αλλά με τον όρο να πάρει αντάλλαγμα : αυτό δείχνει τον **εγωκεντρισμό του** .

**Η ΑΠΑΝΤΗΣΗ ΤΟΥ ΑΧΙΛΛΕΑ( στ. 123-130)**

**Ξαφνιάζεται, αγανακτεί**, αλλά προσπαθεί να ελέγξει τον εαυτό του μιλώντας με ήρεμο τόνο.

Η επιχειρηματολογία του : α) Αναφέρει στον Αγαμέμνονα ότι δεν υπάρχουν διαθέσιμα λάφυρα.

β) Υπόσχεται στον Αγαμέμνονα μελλοντική ανταμοιβή στο τετραπλάσιο. όταν πραγματοποιηθεί η άλωση της Τροίας.

( υπόσχεση αόριστη και εκπλήρωση αβέβαιη)

**Ο ΔΕΥΤΕΡΟΣ ΛΟΓΟΣ ΤΟΥ ΑΓΑΜΕΜΝΟΝΑ**

**( στ. 132-148)**

* Επιμένει ότι ως αρχιστράτηγος δικαιούται να έχει τιμητικό δώρο.
* Αξιώνει να πάρει δώρο ισότιμο και μάλιστα της προτίμησής του.
* Απειλεί να πάρει το δώρο του Αχιλλέα ή κάποιου άλλου αρχηγού.
* Προγραμματίζει την επιστροφή της Χρυσηίδας.

**ΑΣΚΗΣΕΙΣ**

**1.** Γιατί ο ποιητής βάζει τον Αχιλλέα να απαντήσει στον Αγαμέμνονα και όχι τον Κάλχα, που θίγεται άμεσα;

**2.** Να χαρακτηρίσετε τον Αγαμέμνονα.